ÜZLETRÉSZ 

ADÁSVÉTELI SZERZŐDÉS

amely létrejött egyrészről 

Név: Zalakarosi Turisztikai Egyesület
Nyilvántartási szám: 20-02-0002226, nyilvántartja a Zalaegerszegi Törvényszék

(Régi formátumú nyilvántartási szám: 2226/2008, nyilvántartja a Zalaegerszegi Törvényszék)

Székhely: 8749 Zalakaros, Alma utca 1.
Képviseletre jogosult neve: Üsztöke Botond Béla elnök

mint Eladó,
másrészről
Név: Zalakaros Város Önkormányzata 

Nyilvántartási szám (Törzskönyvi azonosító szám (PIR)): 734334

adószám: 15734336-2-20
Székhely: 8749 Zalakaros, Gyógyfürdő tér 1.

Képviseletre jogosult neve: Novák Ferenc polgármester
mint Vevő – Eladó és Vevő közösen továbbiakban Szerződő felek – között alulírott napon és helyen az alábbiakban részletezett feltételek mellett:
1./ Szerződő felek rögzítik, hogy a Zalakarosi Turisztikai Nonprofit Korlátolt Felelősségű Társaság (székhely: 8749 Zalakaros, Gyógyfürdő tér 10., Cg. 20-09-073405, adószám: 24273255-2-20) tagja az Eladó. Az Eladó 49 % mértékű és 1.470.000,- Ft névértékű üzletrésszel tagja a Zalakarosi Turisztikai Nonprofit Kft.-nek. A társaságnak tagja a Vevő is, aki 51 % mértékű és 1.530.000,- Ft névértékű üzletrésszel rendelkezik a társaságban.
2./ Az Eladó eladja, a Vevő pedig megveszi az Eladónak a Zalakarosi Turisztikai Nonprofit Kft.-ben fennálló, összesen 1.470.000, - Ft névértékű törzsbetéthez igazodó üzletrészét.
3./ Szerződő felek a 2./ pontban megjelölt üzletrész vételárát összesen 1.470.000, - Ft, azaz egymillió-négyszázhetvenezer forint összegben határozzák meg (a továbbiakban: Vételár), amely összeget a Vevő jelen üzletrész-adásvételi szerződés aláírásával egyidejűleg átutalással fizet ki az Eladó ………… számú számlájára.

4./ A 2./ pontban megjelölt üzletrész tulajdonjoga a jelen üzletrész adásvételi szerződés létrejötte napján száll át a Vevőre. Az Eladó, mint átruházó tagsági jogviszonyból eredő jogai és kötelezettségei teljes egészében szállnak át az üzletrész megszerzőjére, azaz a Vevőre.
5./ Az Eladó kijelenti, hogy a törzsbetétjét teljes egészében befizette az 1./ pontban megjelölt társaság javára; a társasági szerződés alapján az üzletrész átruházására adásvétel jogcímén lehetőség van; az üzletrész a társaság tagjaira szabadon átruházható, így a jelen üzletrész adásvételi szerződés megkötésének jogi akadálya nincs.
6./ Az Eladó a 2./ pontban megjelölt Üzletrészt – adásvétel jogcímén - a jelen okirat aláírásával átruházza a Vevőre; ezzel az Eladó tagsági jogviszonyból eredő jogai és kötelezettségei a Vevőre szállnak át. Az Eladó a jelen okirat aláírásával hozzájárulását adja ahhoz, hogy a tagváltozást a társaság ügyvezetése a tagjegyzéken, az alapján pedig a Zalaegerszegi Törvényszék Cégbírósága a cégjegyzékben átvezesse.

7./ Novák Ferenc polgármester Zalakaros Város Önkormányzata képviseletében kijelenti, hogy az önkormányzat képviselő testülete 59/2023. (III.31.) számú határozatával döntött 2./ pontban megjelölt üzletrész megvásárlásáról.
8./ Vevő kijelenti, hogy az illetékekről szóló 1990. évi XCIII. törvény 5. § (1) bekezdés b) pontja szerint a helyi önkormányzat teljes személyes illetékmentességben részesül.
9./ A Vevő kijelenti, hogy az 1./ pontban megjelölt társaság létesítő okirata tartalmát ismeri, magára nézve kötelezőnek tekinti, továbbá az üzletrész átruházás tényét, a tulajdonos- és ügyvezető változást és annak időpontját a Társaság ügyvezetőjénél haladéktalanul, de legkésőbb a jelen szerződés megkötésétől számított nyolc napon belül bejelenti és a jelen szerződés egy eredeti példányát a részére átadja.
10./ Vevő kijelenti, hogy a Zalakarosi Turisztikai Nonprofit Kft. mérlegadatait, a cég szerkezetei és egyéb számára fontos adatait megismerte, a döntéshozatalhoz szükséges valamennyi általa kért információt megkapott. Az Eladó szavatol ezen adatok valóságtartalmáért.
Jelen szerződést a felek, mint akaratukkal és nyilatkozataikkal mindenben egyezőt, az alul megjelölt helyen és időben jóváhagyólag aláírták.

Zalakaros, 2023. …………..

Dr. Csetneki Gábor ügyvéd

8800 Nagykanizsa, Sugár út 42.

